Paavo Väyrynen on saanut kokoon noin 15 000 kannattajakorttia – vielä runsas kaksi viikkoa aikaa

Europarlamentaarikko Paavo Väyrynen on saanut kokoon noin 15 000 kannattajakorttia presidentinvaaleja varten.

Väyrysellä on vielä aikaa runsas kaksi viikkoa saada kokoon ehdokkuuteen tarvittavat 20 000 korttia.

– Sanomalehtikampanjat ovat vauhdittaneet merkittävästi korttien kertymistä, ja uusia on ensi viikolla luvassa. Varmasti tämä 20 000 kortin tavoite saadaan kokoon. Uskoisin jopa, että se tulee ylittymään useilla tuhansilla, kertoo Väyrysen kampanjapäällikkö Seppo Hauta-aho.

Hauta-ahon mukaan kortteja tuli viime viikolla parhaana päivänä toista tuhatta.

Valitsijayhdistyksen asettaman ehdokkaan on kerättävä vähintään 20 000 korttia voidakseen asettua ehdolle. Väyrynen sanoi toissa viikolla, että hänen poliittinen uransa on ohitse, jos hän ei saa kokoon tarvittavia kortteja.

Asiasta kertoivat ensin Iltalehti ja Helsingin Sanomat.